b'\n_START_ARTICLE_\nPuig del Castell de l\'Aguilar\n_START_SECTION_\nDescripci\xc3\xb3\n_START_PARAGRAPH_\nEncara que l\'Aguilar pertany, des dels inicis del segle XVIII, al municipi de Baleny\xc3\xa0, pot \xc3\xa9sser considerat castell tonenc, per la seva constant vinculaci\xc3\xb3 al terme de Tona des de \xc3\xa8poques remotes. El Puig de l\'Aguilar es troba a frec de la carretera de l\'estaci\xc3\xb3 de Baleny\xc3\xa0 i sobre els antics masos Aguilar i Casanova; modernes construccions, que mig l\'envolten, formen un petit barri de Baleny\xc3\xa0. A la summitat del puig, s\'hi va aixecar un castell, entre els segles X i XI. Aquest tur\xc3\xb3 presenta una important erosi\xc3\xb3, sense que s\'observin possibles restes associades amb el castell als perfils generats per aquesta. A la seva part superior, la vegetaci\xc3\xb3 per una banda impedeix apreciar estructures del castell en planta; per una altra, la seva diferent al\xc3\xa7ada defineix clarament una possible estructura circular, que es podria correspondre a una torre. Les restes d\'aquesta torre i del castell amb la qual funcionaria se situen al subs\xc3\xb2l._NEWLINE_Hom creu que de les pedres del castell fou reconstru\xc3\xaft el mas Aguilar, del que hi ha not\xc3\xadcies a partir del segle XIV; el casal revela haver estat reedificat, aprofitant elements antics, el segle XVI. A banda de l\'erosi\xc3\xb3, \xc3\xa9s per aquesta ra\xc3\xb3 que el Puig de l\'Aguilar ara no presenta cap vestigi d\'edificaci\xc3\xb3.\n_START_SECTION_\nHist\xc3\xb2ria\n_START_PARAGRAPH_\nDe la vila "Aquilare" se\'n parl\xc3\xa0 el 948. El lloc d\'"Aquilario" i el "Podio de Aquilario" s\xc3\xb3n coneguts, documentalment, des dels anys 972 i 998. El "Pugo que dicunt de Aquilario", amb les seves terres, vinyes i cases, situat al terme del castell de Tona, fou donat per Sesmon d\'Ol\xc3\xb3 al seu fill Guillem, el 1008; es tracta de Guillem de Mediona, levita._NEWLINE_El castell de l\'Aquilar esdevingu\xc3\xa9 propietat de l\'Esgl\xc3\xa9sia de Vic. La castlania pertanyia als cavallers cognomenats Aguilar, fam\xc3\xadlia que residia al castell i acab\xc3\xa0 essent gaireb\xc3\xa9 l\'\xc3\xbanica mestressa de l\'Aguilar. El 1070 hi actuava, ac\xc3\xad Ramon Bermon d\'Aguilar o de Taradell, casat amb Elisenda de Gurb. Pels Taradell, entren els Vilademany i, per aquests, sembla que la propietat del castell de l\'Aguilar pass\xc3\xa0 als priors de Sant Pere Cercada, monestir que ells havien fundat._NEWLINE_Vers el 1213, la fam\xc3\xadlia dels cavallers de l\'Aguilar entronc\xc3\xa0 amb la de Bellpuig. Elissendis de Bellpuig cas\xc3\xa0 amb Bernat de Centelles. El 1356 el sobir\xc3\xa0 ced\xc3\xad l\'Aguilar a Bernat de Cabrera, creat Comte d\'Osona._NEWLINE_L\'esment darrer que coneixem del castell de l\'Aguilar com a edifici material \xc3\xa9s del per\xc3\xadode de la guerra la Generalitat contra Joan II: el 1463 Bernat Guillem d\'Altarriba el feia servir de base de les seves operacions militars. Arran d\'aix\xc3\xb2, el castell fou desmantellat.'